Morten Østergaard (RV), 2005-11-25:
Det er den aftale, der nu udmøntes i lov, og derfor kan vi i sagens natur støtte forslaget.
For Det Radikale Venstre er der tre udfordringer, som kræver politisk handling: For det første ser vi med bekymring på en udvikling, hvor op imod en tredjedel af landets almene boligområder er i fare for at blive egentlig problemramte områder med et flertal af beboere med sociale og beskæftigelsesmæssige problemer.
Det giver gammelkendte problemstillinger med forhøjet kriminalitet, negativ social arv og øget marginalisering.
Vi skal ikke have et delt Danmark, det kræver handling at undgå nu og her.
For det andet ser vi en udvikling, hvor der i visse dele af landet er stor mangel på lejeboliger.
Det gælder eksempelvis familieboliger i de store byer.
Alene København har i de seneste 10 år mistet 40.000 lejeboliger.
Hvis ikke vi sikrer flere nye lejeboliger, får vi også af den grund et delt Danmark.
Det kan aflæses på de mange tilsagn, der har medført kø for at få andel i Landsbyggefondens renoveringsbidrag.
Den investeringsramme, som blev afsat i boligaftalen for 2002, er for længst disponeret.
Der er derfor en risiko for, at boligafdelinger forfalder, hvis ikke der skabes yderligere adgang til renovering.
Svaret på disse udfordringer er ligeledes trefoldigt: For det første er der behov for en helhedsindsats i problemramte områder og områder, der er i overhængende fare for at blive problemramte.
Tuesday, January 31, 2006 1:45 PM beboersammensætning.
Det kræver en række nye redskaber, og det kræver massiv økonomisk indsats.
Sammen med muligheden for at forbedre beboersammensætningen ved hjælp af redskaber som boliganvisning til folk, der har bolig i forvejen, f.eks. i forbindelse med spredning af skolebørn, salg af almene boliger i problemramte områder, øgede muligheder for erhvervsudlejning i boligområderne og muligheden for målrettede huslejenedsættelser konstaterer vi, at der nu er basis for at gøre det, som mange har efterlyst, og endnu flere har talt om, nemlig at vi går fra løs snak og tomme løfter til handling og investering.
Kampen mod det delte Danmark har med boligaftalen fået et solidt afsæt, hvad også de positive høringssvar og det store sammenfald med anbefalingerne fra Programbestyrelsen, som kom i går, vidner om.
Det er bydende nødvendigt, og de 625 mio. kr., som rammen udvides med, falder på et tørt sted.
Endvidere sikrer aftalen fortsat nybyggeri af almene boliger.
Vi er tilfredse med, at Landsbyggefondens andel af udgifterne hertil, som de ser ud nu, er reduceret i forhold til aftalen for 2002, og at hvis dette skøn ændrer sig, så indkaldes forligspartierne til en ny drøftelse.
Vi skal naturligvis have hånd i hanke med udviklingen.
For det tredje er tiden efter vores opfattelse inde til en reform af den almene boligsektor.
Vi ønsker en stærk og handlekraftig almen sektor med større økonomiske frihedsgrader.
Vi ønsker en økonomisk selvbærende almen boligsektor med boligorganisationer, der, som det er sket i mange andre lande, kan være sociale entreprenører og i samarbejde med kommunerne løse de boligsociale opgaver uden statens mellemkomst.
Det betyder fornuftig balance og målretning af nybyggeri; det betyder proaktiv indsats for at undgå ghettoisering; det betyder øget samspil med boligorganisationer og kommuner for at sikre sammenhængskraften i samfundet.
En sådan reform kræver et grundigt forarbejde, og det er netop kernen i boligaftalen, at der laves et grundigt analysearbejde, der kan danne beslutningsgrundlag for en reform af sektoren.
Der er ingen nemme løsninger, ingen genveje, ingen columbusæg, og derfor vil kommissoriet blive bredt, så alle aspekter kan belyses i udvalgsarbejdet.
I den forbindelse ser vi med stor fortrøstning på den rolle, som repræsentanter for boligselskaberne, for lejerne og for kommunerne i følgeskab af en række uvildige eksperter kan få i den følgegruppe, som løbende skal inddrages i udvalgsarbejdet.
For os har det lange sigt været vigtigere end kortsigtede politiske markeringer, så når vi ser på udfordringerne og de svar, som nu enten ligger færdigmejslet i lovforslaget eller er på tegnebrættet i forbindelse med reformen, er det Det Radikale Venstres opfattelse, at vi har taget et vigtigt skridt med boligaftalen for 2006.
Med de helt nødvendige indsatser især i de problemramte områder, som med en historisk investering på 600 mio. kr. kan iværksættes nu og her, og perspektiverne for en reform, som kan fremtidssikre en stærk almen boligsektor til gavn for lejerne, stemmer vi med god samvittighed og ikke uden stolthed for lovforslaget.